CELEX: 
Language: hr
Date: 2017-10-03 00:00:00
Title: DELEGIRANA UREDBA KOMISIJE (EU) …/... o dopuni Uredbe (EU) 2016/1011 Europskog parlamenta i Vijeća u pogledu utvrđivanja uvjeta za ocjenu učinka prestanka ili promjene postojećih referentnih vrijednosti

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) 2016/1011 o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova (Uredba o referentnim vrijednostima) uvodi se zajednički okvir kojim se osiguravaju točnost i cjelovitost referentnih vrijednosti koje se primjenjuju u financijskim instrumentima, financijskim ugovorima ili investicijskim fondovima u Europskoj uniji. Time se tom Uredbom pridonosi pravilnom funkcioniranju unutarnjeg tržišta i istodobno postiže visoka razina zaštite potrošača i ulagatelja.
            
            
               Ova Delegirana uredba temelji se na neobveznom ovlaštenju iz članka 51. Uredbe o referentnim vrijednostima. Pitanje supsidijarnosti obuhvaćeno je procjenom učinka Uredbe o referentnim vrijednostima. 
            
            
               2.SAVJETOVANJA PRIJE DONOŠENJA AKTA
            
            
               Komisija je od Europskog nadzornog tijela za vrijednosne papire i tržišta kapitala (ESMA) zatražila stručni savjet o mogućim delegiranim aktima koji se odnose na Uredbu o referentnim vrijednostima. ESMA je taj savjet dostavila Komisiji 10. studenoga 2016. ESMA je u izradi stručnog savjeta organizirala dva javna savjetovanja – jedno je trajalo od veljače do ožujka 2016. (objavljen je 51 odgovor
                  1
               ), a drugo tijekom lipnja 2016. (objavljena su 33 odgovora
                  2
               ). Organizirala je i javnu raspravu koja je održana 29. veljače 2016. Komisija je sudjelovala na sastancima ESMA-ine radne skupine za izradu savjeta i na javnoj raspravi te je pri izradi nacrta Delegirane uredbe uzela u obzir očitovanja primljena tijekom savjetovanja. 
            
            
               Sudionici ESMA-ina savjetovanja o nacrtu stručnog savjeta uglavnom su podržali taj nacrt. Podržali su i ESMA-in prijedlog o objavi referentnih vrijednosti koje bi se mogle upotrebljavati u skladu s ovim delegiranim aktom. Međutim člankom 51. Uredbe o referentnim vrijednostima nadležna tijela ne ovlašćuju se za objavu. Stoga taj prijedlog nije zadržan u delegiranom aktu.
            
            
               Velika većina sudionika podržala je i prijedlog ESMA-e da popis uvjeta bude neiscrpan s obzirom na to da nije moguće predvidjeti koji bi uvjeti mogli izazvati slučaj više sile ili sličan događaj. Sudionici su podržali činjenicu da uvjeti neće biti vremenski ograničeni. 
            
            
               Prema mišljenju nekoliko sudionika prvi uvjet koji se odnosi na promjene metodologije ili ulaznih podataka koje dovode do znatno različite referentne vrijednosti bio je previše nejasan. Stoga se u uvodnoj izjavi pojašnjavaju vrste predviđenih izmjena. 
            
            
               Komisija je sa svoje strane u 2016. i u prvom tromjesečju 2017. održala bilateralne sastanke s raznim dionicima na kojima se raspravljalo o delegiranim aktima. Održala je i dva sastanka s relevantnom stručnom skupinom, tijekom kojih su o mjerama iz delegiranog akta raspravljali stručnjaci iz ministarstava financija i nadzornih tijela država članica te promatrači iz Europskog parlamenta i ESMA-e. 
            
            
               Nakon Komisijina internog savjetovanja među službama, koje je trajalo od 22. lipnja do 20. srpnja 2017., upućen je poziv javnosti na očitovanje o nacrtu delegiranih uredbi Komisije kojima se dopunjuje Uredba (EU)  2016/1011. Nije bilo posebnih primjedbi o ovom delegiranoma ktu.
            
            
               3.PRAVNI ELEMENTI DELEGIRANOG AKTA
            
            
               Ovom Delegiranom uredbom utvrđuje se neiscrpan popis uvjeta koje nacionalna nadležna tijela trebaju uzeti u obzir pri razmatranju dopuštenja za upotrebu u Uniji postojeće referentne vrijednosti koja ne ispunjava zahtjeve Uredbe o referentnim vrijednostima.
            
            
               DELEGIRANA UREDBA KOMISIJE (EU) …/...
            
            
               оd 3.10.2017.
            
            
               o dopuni Uredbe (EU) 2016/1011 Europskog parlamenta i Vijeća u pogledu utvrđivanja uvjeta za ocjenu učinka prestanka ili promjene postojećih referentnih vrijednosti
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014
                  3
               , a posebno njezin članak 51. stavak 6.,
            
            
               budući da:
            
            
               (1)Kako bi se osiguralo da nadležna tijela primjenjuju članak 51. stavak 4. Uredbe (EU) 2016/1011 na isti način, primjereno je detaljno utvrditi uvjete pod kojima nadležna tijela mogu zaključiti da bi prestanak ili promjena postojeće referentne vrijednosti mogli izazvati slučaj više sile, nemogućnost ispunjenja ili drugi oblik kršenja uvjeta financijskog ugovora ili financijskog instrumenta ili pravila investicijskog fonda u kojima se primjenjuje ta referentna vrijednost.
            
            
               (2)To se posebno odnosi na slučaj „više sile”, što je pojam koji se različito tumači u državama članicama.
            
            
               (3)Znatno različita vrijednost indeksa jedan je od glavnih razloga neispunjenja ili kršenja uvjeta financijskog ugovora ili financijskog instrumenta ili pravila investicijskog fonda u kojima se primjenjuje referentna vrijednost. Te znatno različite vrijednosti mogu biti rezultat iznenadnog diskontinuiteta u vremenskoj seriji indeksa ili različitog stupnja volatilnosti indeksa, što pak može biti uzrokovano promjenama metodologije za pružanje referentne vrijednosti ili promjenama ulaznih podataka na kojima se temelji izračun referentne vrijednosti. Nadležna tijela trebala bi ocijeniti potencijalne učinke takvih promjena na pojedinačnoj osnovi jer razmjer diskontinuiteta ili opseg promjene volatilnosti indeksa uvelike ovisi o vrsti referentne vrijednosti i financijskih instrumenata, financijskih ugovora ili investicijskih fondova u kojima se primjenjuje ta referentna vrijednost.
            
            
               (4)Promjene vrste upotrijebljenih ulaznih podataka ili pouzdanosti izvora podataka mogu utjecati na prikladnost referentne vrijednosti za određene vrste upotrebe. Stoga bi nadležna tijela trebala ocijeniti bi li takve promjene mogle izazvati slučaj više sile, nemogućnost ispunjavanja ili drugi oblik kršenja ugovornih uvjeta.
            
            
               (5)Manja je vjerojatnost slučajeva više sile, nemogućnosti ispunjavanja ili drugih oblika kršenja ugovornih uvjeta ako postoji prihvatljiva zamjenska referentna vrijednost ili se u relevantnim dokumentima barem upućuje na postupak odabira takve zamjenske referentne vrijednosti. 
            
            
               (6)Indeksi kojima se mjere vrlo specifična tržišta mogu se znatno oslanjati na ugled, prosudbu ili stručnost pružatelja indeksa. Nadležna bi tijela stoga trebala ocijeniti bi li u tim okolnostima promjena pružatelja indeksa mogla izazvati slučaj više sile, nemogućnost ispunjavanja ili drugi oblik kršenja ugovornih uvjeta,
            
            
               DONIJELA JE OVU UREDBU:
            
            
               Članak 1.
                  Uvjeti za ocjenu
            
            
               1.Za potrebe članka 51. stavka 4. Uredbe (EU) 2016/1011 kada ocjenjuje bi li prestanak ili promjena referentne vrijednosti koja ne ispunjava zahtjeve te Uredbe izazvali slučaj više sile, nemogućnost ispunjavanja ili drugi oblik kršenja financijskog ugovora ili financijskog instrumenta ili pravila investicijskog fonda u kojima se primjenjuje ta referentna vrijednost, nadležno tijelo uzima u obzir sljedeće uvjete:
            
            
               (a)promjena referentne vrijednosti zahtijevala bi bitnu promjenu prirode ulaznih podataka, metodologije za utvrđivanje tih podatka, samog postupka prikupljanja podataka ili drugih elemenata pružanja referentne vrijednosti, što bi dovelo do znatno različite referentne vrijednosti;
            
            
               (b)promjena prirode ulaznih podataka ili metodologije za utvrđivanje tih podataka radi usklađivanja referentne vrijednosti s Uredbom (EU) 2016/1011 ugrozila bi reprezentativnost referentne vrijednosti za tržišnu ili gospodarsku stvarnost čijem je mjerenju namijenjena, što bi u konačnici izazvalo promjenu prirode referentne vrijednosti;
            
            
               (c)za referentnu vrijednost koja ne ispunjava zahtjeve iz Uredbe (EU) 2016/1011 ne postoji zamjenska referentna vrijednost koja:
            
            
               i.ispunjava zahtjeve Uredbe (EU) 2016/1011;
            
            
               ii.mjeri istu tržišnu ili gospodarsku stvarnost;
            
            
               iii.uvrštena je u javni registar iz članka 36. Uredbe (EU) 2016/1011 ili je pruža administrator uvršten u taj registar;
            
            
               (d)u postojećim financijskim ugovorima, financijskim instrumentima i investicijskim fondovima u kojima se primjenjuje referentna vrijednost te njihovim popratnim dokumentima nije predviđena zamjenska referentna vrijednost te ne sadržavaju pravila za utvrđivanje takve zamjenske referentne vrijednosti ili druge prikladne mjere za izvanredne situacije;
            
            
               (e)prijenos referentne vrijednosti s jednog administratora na drugog doveo bi do bitne promjene referentne vrijednosti.
            
            
               2.
                     Uvjeti iz stavka 1. primjenjuju se na pojedinačnoj osnovi.
            
         
         
            
               Članak 2.
                  Stupanje na snagu
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 3.10.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  SL L 171, 29.6.2016., str. 1.